WP se eerste sege, maar heelwat haper nog | Maroela Media
Die eerste helfte was dit die een fout op die ander. Nie een van die twee spanne kon aan die gang kom nie en hanteerfoute het menige beweging skipbreuk laat ly.
Oomblikke voor die rustydtoeter was die telling 'n skrale 12-6 in die guns van die WP, op soek na hulle eerste oorwinning na twee neerlae. Hulle het toe gaan druk en op 17-6 gaan water drink.
Die WP het besit en gebied oorheers, en verdien om voor te loop. Dat daar egter kommer by die afrigtingskorps was, is seker – en na die wedstryd was dit stellig nog méér so.
Maar dan moet jy nie vergeet dat die Kings verlede week op Loftus die Blou Bulle ook laat uithaal het nie. Hulle is ver van die volmaakte produk af, maar kan tog, as hulle eers hul samespel onder die knie kry, nog 'n grote of twee te laat uithaal. Vooraan die prioriteite moet 'n effektiewe verdedigingstruktuur wees.
Op die ou end het die WP eenvoudig net meer gehalte gehad. Tog het hulle in die twee helfte net 'n enkele drie in die eerste 72 minute gedruk voordat die Skotse senter Huw Jones toe twee keer binne drie minute deur is om die telling van 24-6 na 36-6 te voer.
Die WP sal bly wees oor die ses drieë en die gepaargaande vier bonuspunte, maar dit was eenvoudig nie van Curriebekergehalte nie.